64 sarnaqäwi: Salomonax Diosan utap luri
JEHOVÁ DIOSAX utaj kunjam lurapxäta sänsa ukxa janïr jiwkasaw Davitax Salomonar jaytawayatayna. Pusi mar apnaqxasaw Salomonax Diosan utap lurañ qalltäna, ukat paqallq mara chikatanitwa tukuyapxänxa. Waranq waranqa jaqinakaw Diosan utap lurañxa yanapt’apxäna, qurimpi qullqimpiw lursupxäna, ukatwa wali jilänxa.
Tabernáculo sat yupaychañ utjamänwa, kunattix payar jaljatänwa. Ukat mä ukch’at mä ukch’ampïnwa. Ukat Salomonax Diosampi arust’äwir mantat arkxa jisk’a utäkis ukaruw uchayäna; ukat mayninaksti jach’a utäkis ukarurakiw uchayäna.
Diosan utap lurañ tukuyxapxäna ukhaxa, mä jach’a fiesta lurapxäna. Diosan utap nayraqataruw Salomonax qunqurt’asisin mayisïna, kunjamatï akan uñjaski ukhama. ‘Janiw alaxpachasa wali jach’äkasinsa katxaskiristamti, ukat ¿kunjamaraki aka utasti katxasiristamsti?’ sasaw Salomonax Jehová Diosar säna. ‘Ukampis nayan Diosaja, ist’akimay aka ut tuqir mayisirinakaruxa’ sasa.
Ukat kunapachatï Salomonax mayisiñ tukuyxäna ukhaxa, alaxpachatwa ninax saraqanïna. Luqtata uywanakwa nakhantäna. Ukat Jehová Diosan qhanapaw uka utan phuqt’äna. Jehová Diosaxa ukampix ist’atapwa uñacht’ayäna, ukat uka utas Salomonan mayisitapas askïtapwa uñacht’ayäna. Ukat aksaruxa uka utaruw israelitanakax Diosar yupaychiri sarapxañapänxa janiw tabernaculor sarxapxañapäxänti.
Walja maranakaw Salomonax yatiñkankañampi markar apnaqäna, ukat jaqinakax wal kusisipxäna. Ukampis Salomonax Jehová Diosar jan yupaychiri yaqha markankir warminakampiw casarasïna. Mä warmipax akanwa yaqha diosar yupaychaski, ¿uñjtati? Ukatxa uka warminakapaxa yaqha diosanakaruw yupaychayxäna. ¿Ukat kunanakas paspachän uk yattati? Salomonax qhuru jaqïxänwa, ukat israelitanakax janiw k’uchïxapxänti.
Ukatwa Jehová Diosax Salomonatak colerasax akham säna: ‘Reino apaqxämaxa yaqharuw churäxa. Janiw jakañaman ukxa lurkäti jan ukasti yuqamax apnaqxani ukhaw uk luräxa. Ukampis janiw taqpach apaqkarakïmati’ sasa. Kunjamsa ukax phuqasïn uk uñjañäni.
1 Crónicas 28:9-21; 29:1-9; 1 Reyes 5:1-18; 2 Crónicas 6:12-42; 7:1-5; 1 Reyes 11:9-13.
Jiskt’äwinaka
- ¿Jehová Diosan utapxa qhawqha tiempotsa tuksüna, ukat kunatsa wali jilänaw sistanxa?
- ¿Diosan utapax qhawqha jisk’a utanakar jaljayatänsa, ukat manqhankir utarux kunas uchasïna?
- ¿Diosan utap lurañ tukuyasax Salomonax kamsasas mayisïna?
- ¿Salomonan mayisïwipaxa wali askïtapxa kunjamsa Jehová Diosax uñacht’ayäna?
- ¿Salomonarux warminakapax kunarus purt’ayapxäna, ukat kunjam jaqiptänsa?
- ¿Kunats Jehová Diosax Salomonatak colerasïna ukat kamsänsa?
Yaqha jiskt’äwinakampi
- Liyt’añamawa 1 Crónicas 28:9, 10.
1 Crónicas 28:9, 10 Davitan aruparjamaxa, ¿sapürusa kamachapxañasasa? (Sal. 19:14; Fili. 4:8, 9.)
- Liyt’añamawa 2 Crónicas 6:12-21, 32-42.
Jaqin lurat utax janiw Jehová Diosar katxaskaspati, ¿kunjamsa ukxa Salomonax uñacht’ayänxa? (2 Cró. 6:18; Hech. 17:24, 25.)
2 Crónicas 6:32, 33 Salomonan arunakapaxa, ¿kunsa Jehová Diosat yatichistu? (Hech. 10:34, 35; Gál. 2:6.)
- Liyt’añamawa 2 Crónicas 7:1-5.
Kunapachatï israelitanakax Jehová Diosan jach’akankañap uñjapxäna ukhaxa wal jupar jach’añchapxäna, ¿ jiwasax Jehová Diosan markapar bendicipanxa kamachapxarakiñasasa? (2 Cró. 7:3; Sal. 22:22; 34:1; 96:2.)
- Liyt’añamawa 1 Reyes 11:9-13.
Tukuykamapuniw Diosampïñasaxa, ¿kunjamsa ukxa Salomonan jakäwipax uñacht’ayistu? (1 Rey. 11:4, 9; Mat. 10:22; Apo. 2:10.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn